அப்போதெல்லாம் தேனாம்பேட்டை காங்கிரஸ் பொருட்காட்சி மைதானத்தில் பெரிய பெரிய ஜாம்பவான்களின் நாடகங்கள் நடந்துகொண்டிருக்கும். அந்த சபா செயலாளர் கிருஷ்ண ஐயரிடம் கெஞ்சிக் கூத்தாடி மைதானத்தின் ஓரத்தில் எங்களுக்காக ஒரு மேடையைக் கேட்டுப் பெற்றோம். அங்கு தொடர்ச்சியாக ஒரு வாரம் நாடகங்களை நடத்தினோம். முதல் நாள் எங்களுக்குப் பெரிய அளவில் கூட்டமில்லை. ஆனால் அடுத்தடுத்த நாள்களில் பெரிய நடிகர்களின் நாடகங்களைப் பார்க்க வந்த ரசிகர்கள் எங்களுடைய காமெடி நாடகத்தைப் பார்த்துவிட்டுப் பாராட்ட - கூட்டம் சேரத் தொடங்கியது. ஒரு கட்டத்தில் எங்கள் மேடைதான் களைகட்டியது. "மிஸ் மைதிலி', "கைராசி', "கப் அண்டு கேஸ்', "மாந்தருள் மாணிக்கம்' போன்ற நாடகங்கள் எங்களுக்கு அதிக அளவில் ரசிகர்களைத் தேடித்தந்தன. 1955 முதல் 58 வரை 600-க்கும் மேற்பட்ட நாடகங்களில் நடித்துவிட்டேன்.